**Cicely Isabel Fairfield** (21. joulukuuta 1892 – 15. maaliskuuta 1983 Lontoo), tunnettu nimellä **Rebecca West**, oli brittiläinen kirjailija, toimittaja ja kirjallisuuskriitikko. *Time* kutsui häntä vuonna 1947 yhdeksi merkittävimmistä elävistä toimittajista.

West oli koko elämänsä ajan kiinnostunut feminismistä. Poliittiselta näkökannaltaan West oli nuoruudessaan sosialisti ja myöhemmin antifasisti ja antikommunisti.

Ura
---

Rebecca West lainasi kirjailijanimensä Henrik Ibsenin näytelmän *Rosmersholma* päähenkilöltä, joka on nuori kapinallinen nainen. Hän aloitti kirjallisen uransa vuonna 1911 kirjoittamalla artikkeleita suffragettilehteen *Freewoman* ja sosialistiseen lehteen *Clarion*. Hän oli Fabian Societyn jäsen.

Westin esikoisteos, kirjallisuustutkimus Henry Jamesista, ilmestyi vuonna 1916. Hänen esikoisromaaninsa *The Return of the Soldier* ilmestyi vuonna 1918. Teos kertoo ensimmäisesta maailmansodasta kotiin palaavasta traumatisoituneesta ja muistinmenetyksestä kärsivästä sotilaasta hänen naispuolisen serkkunsa näkökulmasta.*lähde?* Alan Bridges ohjasi romaanin pohjalta vuonna 1982 samannimisen elokuvan.

|  |  |  |
| --- | --- | --- |
| "| Itse en ole koskaan saanut selville mitä feminismi tarkalleen ottaen on; tiedän vain sen, että ihmiset kutsuvat minua feministiksi kun mielipiteeni eroavat ovimatosta tai prostituoidusta. | "|
| **– "Mr. Chesterton in Hysterics", Clarion, 14. marraskuuta 1913** |

West kirjoitti kirjallisuuskritiikkejä muun muassa *The Timesiin*, *New York Herald Tribuneen*, *Sunday Telegraphiin* ja *New Republiciin*. Hän julkaisi vuonna 1928 ensimmäisen essee- ja kritiikkikokoelmansa *The Strange Necessity: Essays and Reviews*. Hän teki yhteistyötä sarjakuvataiteilija David Low'n kanssa, ja he julkaisivat yhdessä teokset *Lions and Lambs* vuonna 1928 ja *The Modern Rake's Progress* vuonna 1934.

West julkaisi vuonna 1941 yli tuhatsivuisen matkakertomuksen *Black Lamb and Grey Falcon*, joka käsittelee Balkanin alueen historiaa ja etnografiaa ja kertoo kirjailijan matkasta Jugoslaviaan vuonna 1937. Siitä on tullut yksi matkakirjallisuuden klassikoista.*lähde?*

West on tunnettu muun muassa Nürnbergin oikeudenkäyntejä käsittelevistä esseistään, jotka julkaistiin alun perin *The New Yorkerissa* ja vuonna 1955 teoksena *A Train of Powder*. West kuvasi toisen maailmansodan vaiheisiin sijoittuvaa poliittista toimintaa ja pettureiden oikeudenkäyntejä myös vuonna 1947 teoksessa *The Meaning of Treason* ja kirjoitti vuonna 1964 teoksesta laajennetun version *The New Meaning of Treason*. Teos käsittelee brittiläisiä maanpettureita, kuten William Joycea ja Alan Nunn Mayta, jotka kuuluivat toisen maailmansodan aikaan British Union of Fascists -puolueen tai Brittiläisiin vapaajoukkojen tyyppisiin järjestöihin.

West julkaisi vuonna 1956 omaelämäkerrallinen romaanin *The Fountain Overflows* (*Lähde tulvii*, 1957). Hänen vuonna 1983 tapahtuneen kuolemansa jälkeen romaanille julkaistiin hänen käsikirjoituksensa perusteella jatko-osat *This Real Night* (1984) ja *Cousin Rosamund* (1985). Kirjoja kutsutaan yhteisnimellä Aubrey-trilogia niiden keskipisteena olevan suvun mukaan. Vuonna 1966 hän julkaisi teoksen *The Birds Fall Down*, jonka tarina perustuu venäläiseen kaksoisagentti Jevno Azefiin.

Yksityiselämä
-------------

Cicely Fairfield syntyi Irlannissa 21. joulukuuta 1892. Isän kuoleman jälkeen hän muutti vuonna 1902 äitinsä kanssa Edinburghin. Hän kävi siellä koulun loppuun, vaikka tuberkuloosi hankaloitti koulunkäyntiä. Aikomuksenaan ryhtyä näyttelijäksi hän muutti Lontooseen.

Nuorena Westillä oli kymmenvuotinen suhde häntä paljon vanhemman ja tahollaan naimisissa olleen kirjailijan H. G. Wellsin kanssa. He saivat vuonna 1914 pojan Anthony Westin, josta tuli tunnettu kirjailija. Äidillä ja pojalla oli vaikea suhde äidin kuolemaan saakka. Wellsista erottuaan Westin on sanottu olleen suhteessa muun muassa Charlie Chaplinin, John Guntherin ja Max Beaverbrookin kanssa.

West meni 1930 naimisiin varakkaan skotlantilaisen pankkiirin Henry Maxwell Andrewsin kanssa. Liitto kesti Andrewsin vuonna 1968 tapahtuneeseen kuolemaan saakka.

Palkinnot ja tunnustukset
-------------------------

Yhdysvaltojen presidentti Harry S. Truman myönsi 1948 Westille Women's Press Club -järjestön journalismipalkinnon ja kutsui häntä "maailman parhaaksi reportteriksi". Hän sai Brittiläisen imperiumin komentajan arvonimen vuonna 1949 ja ritarikomentajan arvon vuonna 1959.

Kirjallinen tuotanto
--------------------

### Kaunokirjallisuus

* *The Return of the Soldier*. The Century Company, 1918.
* *The Judge*. Hutchinson, 1922.
* *Lions and Lambs*. Jonathan Cape, 1928.  (salanimellä Lynx, yhdessä David Low'n kanssa)
* *Harriet Hume: A London Fantasy*. Hutchinson, 1929.
* *The Harsh Voice: Four Short Novels*. Doubleday, 1935.
* *The Thinking Reed*. Viking Press, 1936.
* *The Fountain Overflows*. Viking Press, 1956.
* *The Birds Fall Down*. Macmillan, 1966.
* *This Real Night*. Macmillan, 1984, julkaistu postuumisti.
* *Cousin Rosamund*. Viking Press, 1985, julkaistu postuumisti.
* *Sunflower*. Viking Press, 1986, julkaistu postuumisti.
* *The Sentinel: An Incomplete Early Novel*. Legenda, 2001, julkaistu postuumisti.

### Muut teokset

* *Henry James*. H. Holt, 1916.
* *The Strange Necessity: Essays and Reviews*. Doubleday, Doran & company, Inc. 1928.
* *D.H. Lawrence – Elegy*. Martin Secker, 1930.
* *Ending in Earnest: A Literary Log*. Doubleday, Doran & Company, Inc. 1931.
* *Arnold Bennet Himself*. John Day, 1931.
* *St. Augustine*. Peter Davies, 1933.
* *A Letter to a Grandfather*. Leonard and Virginia Woolf at the Hogarth Press, 1933.
* *The Modern Rake's Progress*. Hutchinson, 1934.  (yhdessä David Low'n kanssa)
* *Black Lamb and Grey Falcon: A Journey Through Yugoslavia*. Macmillan, 1941.
* *The Meaning of Treason*. Viking Press, 1947.
* *A Train of Powder*. Viking Press, 1955.
* *The Court and the Castle: Some Treatments of a Recurrent Theme*. Yale University Press, 1957.
* *The Vassall Affair*. Sunday Telegraph, 1963.
* *The New Meaning of Treason*. Viking Press, 1964.
* *1900*. Weidenfeld & Nicolson, 1982.

### Suomennetut teokset

* *Ajatteleva ruoko*. (*The Thinking Reed*, 1936). Suomentanut Väinö Hämeen-Anttila. Karisto, 1938.
* *Lähde tulvii*. (*The Fountain Overflows*, 1956). Suomentanut Maija-Liisa Virtanen. WSOY, 1957.

Lähteet
-------

1. ↑  Czech National Authority DatabaseView and modify data on Wikidata. Tieto on haettu Wikidatasta.
2. 1 2 3 4 5 6 7 8  Charlton, Linda: Dame Rebecca West Dies in London *The New York Times*.  16.3.1983. Viitattu 12.4.2018. (englanniksi)
3. 1 2 3 4  Chambers, Whittaker: Books: Circles of Perdition *Time*.  8.12.1947. Viitattu 12.4.2018. (englanniksi)
4. 1 2  McCrum, Robert: West's World: The Extraordinary Life of Dame Rebecca West by Lorna Gibb – review *The Guardian*.  7.4.2013. Viitattu 12.4.2018. (englanniksi)
5. ↑  *The Return of the Soldier* Elonetissä. viitattu 3.11.2021
6. ↑  Kuehn, Robert E.: A Sad, Failed Fragment Of A Huge Saga *Chicago Tribune*.  20.4.1986. Viitattu 12.4.2018. (englanniksi)
7. ↑  Feigel, Lara: West's World: The Extraordinary Life of Dame Rebecca West by Lorna Gibb *The Guardian*.  6.4.2013. Viitattu 12.4.2018. (englanniksi)
8. ↑  Schlesinger, Arthur Jr.: A Man From Mars *The Atlantic*.  4/1997. Viitattu 12.4.2018. (englanniksi)
9. ↑  Supplement: 38628 (s. 2804) *The London Gazette*.  3.6.1949. Viitattu 12.4.2018. (englanniksi)
10. ↑  Supplement: 41589 (s. 10) *The London Gazette*.  30.12.1958. Viitattu 12.4.2018. (englanniksi)

Kirjallisuutta
--------------

* Glendinning, Victoria: *Rebecca West: A Life*. Knopf, 1987. ISBN 0-394-53935-4
* Gibb, Lorna: *The Extraordinary Life of Rebecca West* Counterpoint, 2015. ISBN 978-1-61902-545-5

Aiheesta muualla
----------------

* Sitaatteja aiheesta **Rebecca West** Wikisitaateissa
* Petri Liukkonen: Rebecca West *Authors’ Calendar*.  (englanniksi)

|  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
	+ 2
* VIAF
* WorldCat

 |
|  |
| Kansalliset | 
* Norja
* Espanja
* Ranska
* BnF data
* Katalonia
* Saksa
* Italia
* Israel
* Belgia
* Yhdysvallat
* Ruotsi
* Latvia
* Tšekki
* Australia
* Kroatia
* Alankomaat
* Puola
* Portugali

 |
|  |
| Tieteilijät | 
* CiNii

 |
|  |
| Taiteenala | 
* MusicBrainz

 |
|  |
| Henkilöt | 
* Deutsche Biographie
* Trove

 |
|  |
| Muut | 
* Europeana
* SNAC
	+ 2
* IdRef

 |

 |